
১০ মার্চ, ২০১৪

অধ্যাপক রেহমান সোবহান
৪২ বছরেও আমরা ধর্মনিরপেক্ষ সমাজ গড়তে পারিনি

কূটনৈতিক প্রতিবেদক
৪২ বছর ধরে চেষ্টার পরও বাংলাদেশ ধর্মনিরপেক্ষ সমাজ গড়তে পারেনি বলে মনে করেন গবেষণা প্রতিষ্ঠান সেন্টার ফর পলিসি ডায়ালগের (সিপিডি) চেয়ারম্যান অধ্যাপক রেহমান সোবহান। গতকাল রবিবার ঢাকার ডেইলি স্টার সেন্টারের তৌফিক আজিজ খান সেমিনার হলে 'ধর্ম, সংখ্যালঘু মর্যাদা ও বিশ্বাস : বাংলাদেশ ও ভারতে পরীক্ষামূলক গবেষণার ফলাফল' শীর্ষক সেমিনারে প্রধান অতিথির বক্তব্যে তিনি এ কথা বলেন। যুক্তরাজ্যভিত্তিক ইন্টারন্যাশনাল গ্রোথ সেন্টার (আইজিসি) এবং ব্র্যাক বিশ্ববিদ্যালয়ের ইনস্টিটিউট অফ গভর্ন্যান্স স্টাডিজ (আইজিএস) ও ব্র্যাক ডেভেলপমেন্ট ইনস্টিটিউট (বিডিআই) যৌথভাবে ওই সেমিনার আয়োজন করে। আইজিএস-বিডিআইর নির্বাহী পরিচালক ড. সুলতান হাফিজ রহমানের সভাপতিত্বে এতে অন্যদের মধ্যে বাংলাদেশ উন্নয়ন গবেষণা প্রতিষ্ঠানের (বিআইডিএস) গবেষণা পরিচালক ড. বিনায়েক সেন বক্তব্য দেন।
সেমিনারে মূল প্রবন্ধ উপস্থাপন করেন আইজিএস ও বিডিআইর গবেষণা প্রধান ড. মিনহাজ মাহমুদ। তিনি তাঁর প্রবন্ধে বাংলাদেশে সংখ্যালঘু হিন্দু ও ভারতের পশ্চিমবঙ্গে সংখ্যালঘু মুসলমানদের ধর্ম, সংখ্যালঘু মর্যাদা ও বিশ্বাস নিয়ে পরিচালিত গবেষণার বিভিন্ন দিক তুলে ধরেন।

